Dié rugbyspeler het glo tandarts se kaak gebreek | Netwerk24
Deur Marietie Louw-Carstens 19 Junie 2019 20:03
Dr. Markus Botes (26) van Pretoria kort nadat hy Dinsdag 'n operasie aan sy kakebeen ondergaan het.
Die Pretoriase tandarts wie se kakebeen gebreek is toe 'n oudspeler van die Blou Bulle hom glo geslaan het by 'n kuierplek, is Woensdag uit die hospitaal ontslaan.
Dr. Markus Botes (26) het Dinsdagaand 'n operasie aan sy kakebeen in die Life Groenkloof-hospitaal in Pretoria ondergaan.
"Ek is gelukkig uit die hospitaal, maar ek mag nie my mond groot oopmaak nie."
Botes se gesig is baie geswel en hy moet sterk pynmedisyne drink.
Hendré Stassen (21), 'n oud-Blou Bul-rugbyspeler. Foto: Argief
Hy moet volgende week weer die mond-en-kaak-chirurg besoek om te sien hoe sy kakebeen herstel.
Netwerk24 het sedert Maandag verskeie pogings aangewend om kommentaar te kry by Hendré Stassen (21) wat volgens Botes die man is wat hom geslaan het. Hy speel rugby by die Franse rugbyklub Stade Francais.
Stassen het sedert Maandag nie sy telefoon beantwoord nie. Hy het ook nie op 'n SMS-boodskap om kommentaar reageer nie. Hy reageer ook nie op navrae op sy Facebookblad nie.
Cobus Claassen berig 'n woordvoerder van Stade Francais het Dinsdag bevestig dat hulle Netwerk24 se navraag oor die beweerde aanranding gekry het. Hulle het nog nie kommentaar gelewer nie.
Shanil Mangaroo, bemarkingsbestuurder van die Blou Bulle Maatskappy (BBM), sê die beweerde voorval het niks met hulle te doen nie, omdat Stassen al langer as twee maande nie meer vir hulle rugby speel nie.
Die beweerde slanery het omstreeks 02:00 Sondagoggend op die parkeerterrein buite 'n kuierplek in Lynnwoodweg gebeur.
Botes sê hy het met 'n eksmeisie van Stassen gesels. Hulle het vroeër die aand saam in die kuierplek gedans en gesels.
Stassen het glo ook gesels met die meisie, wat ook nie op boodskappe om kommentaar reageer het nie.
Botes sê hy het weggestap en vir 'n Uber-motor gewag om huis toe te gaan.
Stassen, wat hy glo nie ken nie, het hom toe geroep en gevra "het jy haar gesoen?"
Dr. Markus Botes (26) van Pretoria in die hospitaal.
Ek het dadelik op die grond geval en hy het my aanhou slaan.
"Die volgende oomblik toe slaan hy my. Alles het so vinnig gebeur. Ek het dadelik op die grond geval en hy het my aanhou slaan."
Botes sê hy het nie teruggeslaan nie. "Die man is amper 2 m lank en ek het in my lewe nog nooit iemand geslaan nie."
Hy het Sondag 'n klag van aanranding by die Brooklyn-polisiekantoor in Pretoria ingedien. Kapt. Collette Weilbach, woordvoerder van die Brooklyn-polisie, het bevestig dat 'n klag van aanranding ondersoek word.
"Hy is 'n baie goeie rugbyspeler, maar ek kan nie dat hy wegkom met wat gebeur het nie. Ek wil mense bewus maak van wat gebeur het."
Die eksmeisie van Stassen, wie se naam aan Netwerk24 bekend is, het steeds 'n foto van haar saam met Stassen voor die Eiffel-toring in Parys op haar Facebookblad.
Die rugbyklub Stade Francais het Donderdagmiddag by navraag gesê: "Ons dra kennis van die beweerde voorval, maar is in geen posisie om kommentaar te lewer nie."